Un turist de 68 de ani și-a pierdut vineri viața în Munții Rodnei, în timp ce aștepta în zadar să fie salvat. S-a întâmplat în Borșa, județul Maramureș, la peste 2.000 de metri altitudine.

Motivul - salvamontiștii au ajuns cu întârziere de o oră din cauză că mașinile lor erau sub sechestru, iar elicopterul SMURD nu era disponibil.

Salvamontiștii spun că dacă ar fi ajuns mai repede poate ar fi reușit să îl salveze pe bărbatul de 68 de ani. S-a ajuns în această situaţie după ce o asociație din Borșa a cerut să se pună sechestru pe mașinile Primăriei, iar executorul a pus sechestru și pe mașinile Salvamontului.

ACTUALIZARE 7 AUGUST 2019. Asociația Composesoratul Borșa, prin președintele său Mihali Matei, a trimis redacției Digi24 un drept la replică referitor la ceea ce s-a întâmplat luna trecută. Redăm integral punctul de vedere al Asociației:

„DREPT LA REPLICĂ

O știre falsă, construită de Primarul Orașului Borșa, Timiș Ion Sorin, în stilul

clasei stăpânitoare și a lumii politice care de 30 de ani luptă împotriva

comunităților locale, a fost propagată de toată presa naţională. O parte din

ansamblul ştirilor false poate fi accesat la acest link Google.

Cu cinism brutal și egoism rece a fost legat decesul unei persoane pe

muntele Pietrosul Rodnei și durerea unei soții ce și-a pierdut soțul de o

activitate de executare silită pentru recuperarea unor penalitați de 530.000

lei, datorate de Orașul Borșa pentru nerespectarea unei hotărâri irevocabile

pronunțată în anul 2004.



Este adevărat că în 18 iulie 2019 s-a instituit sechestru asigurător asupra

bunurilor mobile ale Orașului Borșa: 5 autovehicule, mobilierul din sala de

ședințe a consiliului local, din birourile primarului, viceprimarului și

secretarului, bustul lui Gheorghe Pop de Băsești.

Dintre vehiculele sechestrate, trei au fost date în custodia domnului Mihali

Matei, preşedintele Composesoratului Borşa (Skoda Octavia - MM 14 UAT,

Dacia Logan - MM 14 SPC și Opel MM 09 PRB) fiind tractate și depozitate

la o altă locație.

Celelalte două vehicule sechestrate - Dacia Logan MM 07 SPC (folosită de

poliția locală Borșa) și Nissan Patrol (MM 01 UAT) au rămas în custodia

și folosința debitorului Orașul Borșa, astfel cum se consemnează în mod

expres în procesul-verbal de executare silită.

Așadar, autoturismul Nissan Patrol nu a ieșit niciun moment din posesia și

folosința Orașului Borșa și ar fi putut să fie utilizat la intervenția Salvamont

din zona Pietrosul Rodnei.

Jurnaliștii care au preluat știrea falsă, pe lângă faptul că nu au solicitat și

punctul de vedere al persoanelor acuzate, indirect, de decesul unei persoane,

trebuie să privească în direcția potrivită: incompetența primarului Timiș

Ion Sorin și refuzul autorităților de a respecta o hotărâre irevocabilă

pronunțată acum 15 ani au fost elemente care au dus la intervenția eșuată a

echipei Salvamont.

De exemplu, câte mașini de teren de ultimă generație și performante ar

fi cumpărat primarul Timiș Ion Sorin cu cei peste 200.000 EURO dați

firmelor de avocatură pentru a hărțui în instanță Composesoratul

Borșa?

A fost construită o ştire falsă, cu complicitatea unei prese inerte, care nu

verifică informația, pentru a se cultiva ura, o otravă infiltrată, încetul cu

încetul, în sufletul unei comunității ce trebuie sa primească 17.000 hectare

teren forestier și care trebuie demobilizată, cu orice preț, în demersul de

recuperare a unui patrimoniu ce face parte, potrivit legii, din tezaurul istoric

al României.

Dorim redarea integrală a acestui drept la replică, pentru ca informația să

ajungă și la soția și familia îndurerată pentru a-și ușura sufletul de o povară:

incompetența unui sistem criminal nu are vreo legătură cu Asociația

Composesorală Borșa, ci ține exclusiv de administrația publică locală

din Borșa.

Și poate se va găsi și un jurnalist care să spele onoarea presei și să

investigheze modul în care, în ultimii 20 ani, autoritățile din Borșa și

Maramureș au benchetuit cu Frank Timiș, Dan Adamescu, cu clanurile

mafiote ale tăietorilor de păduri ș.a. mâncând hotarele strămoșești ale

Composesoratului Borșa - pământul nostru sfânt - și bând cinstea

neamului românesc cu toți cei ce au drepturi de a jefui această țară.

Un material video cu poziția Asociației Composesorale Borşa poate să fie

accesat aici https://youtu.be/1nWlMvphoTM

Cu deosebită consideraţie,

ASOCIAŢIA COMPOSESORATUL BORŞA”

Turistul din Hunedoara și soția lui voiau să escaladeze un versant de 2000 de metri din Munții Rodnei. Au ajuns până la 1700 de metri când bărbatul a căzut ca retezat la pământ.

„Am fost solicitați să intervenim pentru salvarea unui turist de 68 de ani, aflat în stop cardio-respirator, la 100 de metri de stația meteo din Munții Rodnei, la 1.900 de metri altitudine. Am format echipa de intervenție, am solicitat elicopter SMURD, care nu era, însă, disponibil. Din păcate, nu am avut mașini de intervenție montană pentru deplasare, deoarece un executor judecătoresc a pus joi după-amiază sechestru asigurator pe toate mașinile Primăriei Borșa, inclusiv pe două ale Salvamont. Am intervenit cu o ambulanță, apoi pe jos, cu doi paramedici, și am efectuat două ore manevre de resucitare turistului dar, din păcate, s-a declarat decesul. Dacă am fi ajuns mai repede cu mașina, nu cu o oră întârziere, ar fi crescut șansele de salvare a bărbatului. În astfel de cazuri o oră contează enorm”, a declarat pentru Mediafax șeful Serviciului Salvamont al Primăriei Borșa, Ion Timiș.

Potrivit acestuia, trupul turistului decedat va fi coborât pe targă, la fel ca în urmă cu 50 de ani.

„Am mai primit vineri alte trei solicitări de intervenție la diverse cazuri pe care nu le-am putut onora din cauza sechestrului pe mașinile Salvamont. Nu se poate așa ceva, s-a pierdut o viață de om din cauza unora”, a subliniat șeful Salvamont Borșa.

Serviciul Salvamont Borșa își desfășoară activitatea pe teritoriul Munților Rodnei - Pietrosu, Pasul Prislop, Complex Turistic, Stiol, Gargala, Musceta, Ineu.

Un conflict pentru pădure

Primarul orașului Borșa, Sorin Timiș, a declarat la rândul său corespondentului MEDIAFAX că sechestrul asigurator a fost dispus joi după-amiază de un executor, la cererea Asociației Composesorale Borșa, cu care Primăria se află în litigiu de mai mulți ani.

„S-a pus sechestru, deși nu au acte în regulă, pe toate mașinile Primăriei, dar și pe cele ale Salvamont, inclusiv pe o mașină de teren dotată și echipată pentru deplasări pe munte. Cei de la Asociația Composesorală Borșa trebuie să se judece cu Direcția Silvică Maramureș pentru pădure, nu cu Primăria Borșa”, a subliniat edilul.

Litigiul dintre Asociația Composesorală Borșa și Primărie a început în anul 2000 și are la baza o cerere de revendicare a 17.000 de hectare de pădure.

O decizie a instanţei a obligat Comisia Locală de Fond Funciar Borşa să efectueze punerea în posesie şi încuviinţează executarea silită a Primăriei Borşa şi plata unor penalităţi de 1.000 de lei pe zi, retroactiv din 2014.